Vești excelente pentru economia din România: un gigant belgian va deschide o fabrică în țara noastră. Investiția este una uriașă: peste 1.4 miliarde de euro. Vor fi create multe locuri de muncă, iar salariile vor fi pe măsură.
Încă din octombrie 2023, oficialii Primăriei Galați Compania spuneau că firma belgiană Avesta Battery and Energy Engineering (ABEE) urmează să construiască în orașul de pe Dunăre o fabrică de baterii electrice pentru industria auto, în urma unei investiții totale de 1.4 miliarde de euro.
”Este o investiţie majoră, de 1.4 miliarde de euro, pentru realizarea căreia s-a muncit destul de mult în ultima perioadă şi care necesită eforturi şi mai mari pentru a fi implementată.
Prin ridicarea fabricii de baterii pentru maşinile electrice vor fi create locuri de muncă pe care forţa de lucru din zonă, bine pregătită, le aştepta cu interes”, a spus primarul municipiului Galaţi, Ionuţ Pucheanu, în toamna anului trecut.
Planul belgienilor este tot mai aproape de implementare. Recent, europarlamentarul Dan Nica, membru al Comisiei pentru industrie, cercetare și energie (ITRE) a Parlamentului European, a confirmat faptul că Avesta Battery and Energy Engineering (ABEE) are un plan de afaceri în valoare de 1.4 miliarde de euro pentru construirea la Galați a unei fabrici de baterii electrice pentru industria auto.
În prezent, portofoliul companiei ABEE include soluții integrate pentru proiectarea și producerea bateriilor electrice. Compania desfășoară deja operațiuni în aceste domenii în Belgia, Turcia şi Macedonia.
Acum, dorește să construiască o fabrică de baterii electrice și în România, la Galați. La bază stau tehnologiile de producere a celor mai avansate tipuri de celule electrice de tip litiu-ion (LPF).
Planul belgienilor de la Avesta Battery and Energy Engineering (ABEE) este structurat pe mai multe etape. Astfel, până în vara lui 2024 ar urma să fie obținute toate avizele tehnice și administrative necesare.
Apoi, în perioada 2024-2025 se va trece la achiziția liniilor de producție și amenajarea spațiilor de producție. Fabrica ar urma să devină în întregime operațională în 2026, notează Viața-Liberă.
Belgienii de la ABEE au parteneriate cu o serie de companii de anvergură în domeniul tehnologiei. Japonezii de la Takenada ar urma să fie responsabili cu partea de construcții. Compania Hitachi ar urma să furnizeze liniile de producție.
În plus, Siemens va furniza sistemele de automatizări. Parteneri în derularea afacerilor viitoarei fabrici de baterii electrice de la Galați ar urma să fie companiile auto Ford și Renault/Dacia.
În faza a doua a producție, în perioada 2028-2030, fabrica belgiană ar urma să pune pe picioare un sistem de reciclare a bateriilor și echipamentelor electrice cu o capacitate de 50.000 tone/an. Investiția ar urma să aibă o valoare estimată la 200 de milioane de euro.
Toate aceste investiții ar urma să aducă multe locuri de muncă în orașul de la malul Dunării. Salariile oferite vor fi unele pe măsura muncii depuse în acest domeniu.